B4-0044, 0049, 0076, 0077, 0086 ja 0100/95

Päätöslauselma Burundin ja Ruandan tilanteesta

Euroopan parlamentti,

- ottaen huomioon aiemmat Burundin ja Ruandan tilannetta käsittelevät päätöslauselmansa, erityisesti Ruandan tilannetta koskevan päätöslauselman 15. joulukuuta 1994 ((kts pöytäkirja 15.12.1994, osa II, 3)),

A. syvästi huolestuneena Burundin tilanteen jatkuvasta epävakaisuudesta, jatkuvista tapoista ja verilöylyistä, sieppauksista ja muista väkivaltaisuuksista sekä maaseudulla että pääkaupungissa Bujumburassa, jossa joulukuun puolestavälistä alkaen aseistetut ja sotilaspukuiset joukot ovat hyökänneet asukkaiden kimppuun erityisesti eteläisissä Musagan, Kinindon ja Kinaniran kaupunginosissa,

B. peläten, että tämä epävakaisuus saattaisi panna liikkeelle uuden tappoaallon etnisten ryhmien välillä, kuten lokakuussa 1993, jolloin yli 50 000 ihmistä tapettiin demokraattisesti valitun presidentti Melehler Ndadayen murhan jälkeen,

C. ottaen huomioon naapurimaassa Ruandassa tapahtuneen kansanmurhan ja vaaran, että sellainen tragedia syntyy myös Burundissa, koska nämä kaksi maata ovat poliittisesti ja etnisesti samankaltaisia,

D. erittäin huolestuneena tilanteen epävakaisuudesta ja väkivaltakierteestä, joka alkoi kansalliskokouksen puhemiehen Jean Minanin valinnan jälkeen. Tärkein oppositiopuolue (l'Unité pour le progrès national) oli vaatinut tämän eroamista ja Léonce Ngendakumana on sittemmin tullut hänen tilalleen,

E. ottaen huomioon, että «hallituskonventio», jonka molemmat osapuolet allekirjoittivat syyskuussa 1994 YK:n edustajan suojeluksessa ja joka ottaa opposition mukaan vallankäyttöön, on yhä enemmän ääriainesten syytösten kohteena. Näin ääriainekset lamauttavat maassa käynnissä olevan demokraattisen vakiintumisprosessin,

F. huolestuneena siitä, ettei järjestysvalta pyri lopettamaan näitä hyökkäyksiä ja tappoja,

G. ottaen huomioon, ettei konfliktin syitä voida pitää pelkästään etnisistä ristiriidoista johtuvina, koska mukana on myös sosiaalis-taloudellisia ja poliittisia ristiriitoja,

H. pahoittellen, ettei kansainvälinen yhteisö ole tähän mennessä kyennyt ryhtymään mihinkään tehokkaisiin ehkäiseviin toimiin estääkseen uusien sisäisten konfliktien puhkeamisen Burundissa,

1. Pitää kiinni ehkäisevien toimien ratkaisevasta merkityksestä sisäisten konfliktien puhkeamisen estämiseksi sen sijaan että odotettaisiin passiivisesti kriisin syttymistä, minkä jälkeen lähetettäisiin humanitaarista apua;

2. Vetoaa kaikkiin Burundin poliittisiin päättäjiin, jotta nämä ryhtyisivät rakentavaan vuoropuheluun löytääkseen poliittisen, demokraattisen ja rauhanomaisen ratkaisun nykyisiin ongelmiinsa;

3. Pyytää, että Euroopan unioni lähettää Burundiin tarkkailijaryhmän, jotta saataisiin aikaan yhteistyössä paikallisen hallituksen kanssa toimintasuunnitelma, joka pyrkisi järjestyksen palauttamiseen, murhista vastuussa olevien etsimiseen, Bujumburassa ja maaseudulla pelkoa levittävien aseistettujen miliisijoukkojen aseistariisumiseen, pakolaisten kotiinpaluuseen, kansallisen armeijan ja kaikkien sotilaallisten instituutioiden perinpohjaiseen ja kiireelliseen uudistamiseen siten, että ne saatettaisiin siviiliviranomaisten alaisiksi sekä maan tuotannolliselle ja sosiaaliselle toiminnalle välttämättömien hallinnollisten ja taloudellisten perusrakenteiden uudelleenrakentamiseen;

4. Kehottaa YK:n turvallisuusneuvostoa harkitsemaan pikimmiten Burundin hallituksen pyyntöjä, auttamaan luottamuksellisen ja vakaan ilmapiirin palauttamisessa ja pyytää EU:n jäsenvaltioiden hallituksia tukemaan taloudellisesti ja aineellisesti tätä hanketta;

5. Pyytää, että jo päätetylle kahdensadan Afrikan maiden yhteisjärjestön (l'Organisation pour l'Unité Africaine) sotilaan lähettämiselle ei olisi enää esteitä;

6. Pyytää, että YK:n turvallisuusneuvostossa olevat EU:n jäsenvaltiot kiinnittävät turvallisuusneuvoston huomion Burundiin ja Ruandaan kohdistuvan kansainvälisen ase- ja ampumatarvikevientikiellon välttämättömyyteen; pyytää, että jäsenvaltiot lakkauttavat kaiken ase- ja ampumatarvikeviennin näihin kahteen maahan;

7. Valittaa sitä, että Euroopan parlamentin päätöslauselmassaan nimenomaan ehdottamia konkreettisia toimenpiteitä Ruandan auttamiseksi ei ole vielä pantu alulle, ja toistaa pyyntönsä neuvostolle ja komissiolle, jotta nämä tarjoaisivat apuaan Ruandan hallitukselle pakolaisten vastaanottamisjärjestelyissä ja takaisivat näiden turvallisuuden;

8. Pyytää unionia lähettämään Ruandaan tuomareita, asiantuntijoita ja teknisiä neuvonantajia auttamaan kansanmurhasta vastuussa olevien tuomitsemiseksi pidettävien oikeudenkäyntien järjestämisessä;

9. Suhtautuu myönteisesti tässä yhteydessä piakkoin tapahtuvaan AKT-EU - yhteiskokouksen valtuuskunnan matkaan Burundiin ja Ruandaan ja pyytää tätä yhdessä kyseisten maiden hallitusten kanssa tutkimaan mahdollisuutta järjestää kansainvälinen, alueen tasapainoa käsittelevä konferenssi;

10. Pyytää puhemiestään välittämään tämän päätöslauselman komissiolle, neuvostolle, AKT-EU -yhteiskokouksen toisille puhemiehille, EU:n jäsenvaltioille, YK:n turvallisuusneuvostolle, OAU:lle ja Burundin sekä Ruandan hallituksille.